KIRJALLINEN KYSYMYS E-2148/00 esittäjä(t): María Sornosa Martínez (PSE) komissiolle. Päästöt Belcaire-jokeen Vall d'Uixóssa (Valencian itsehallintoalue, Espanja).



Virallinen lehti nro 103 E , 03/04/2001 s. 0073 - 0074



KIRJALLINEN KYSYMYS E-2148/00 esittäjä(t): María Sornosa Martínez (PSE) komissiolle (30. kesäkuuta 2000) Aihe: Päästöt Belcaire-jokeen Vall d'Uixóssa (Valencian itsehallintoalue, Espanja) Valencian itsehallintoalueeseen kuuluvan Vall d'Uixón kunnan halki virtaavan Belcaire-joen reunuksilla sijaitsevat nahkatehtaat ja kunnan omistama käänteisen osmoosin käsittelylaitos päästävät suuria määriä teollisuusjätteitä jokeen. Koska kunnan viranomaiset eivät ole puuttuneet tähän ympäristöongelmaan, Júcarin vesiviranomaiset (Confederación Hidrográfica) ovat tehneet asiasta useita rikosilmoituksia. Yksi syyte on parhaillaan käsiteltävänä kansallisissa tuomioistuimissa. Vaikka teollisuuspäästöjen käsittelyä varten on rakennettu lisälaitteita ja kunnan viranomaiset ovat tutkineet asiaa, ei päästöjen käsittelylaitoskaan toimi moitteettomasti eikä asianmukaisesti. Viranomaiset julkistivat äskettäin tutkimuksen, jossa vahvistetaan, että nämä päästöt kaksinkertaistivat voimassa olevan lainsäädännön salliman suolapitoisuuden. Tutkimuksessa ei tosin mainittu kloridien lisäksi mitään muista vaarallisista aineista, joita myös päästetään Belcaire-jokeen. Espanjaa syytetään parhaillaan Luxemburgissa sijaitsevassa yhteisön tuomioistuimessa vesiympäristöön päästettyjen vaarallisten aineiden aiheuttamasta pilaantumisesta annetun direktiivin 76/464/ETY(1) virheellisestä soveltamisesta. Mihin toimiin komissio aikoo ryhtyä, jotta Espanjan viranomaiset täyttäisivät lopullisesti tämän direktiivin ohjeet myös Belcaire-joen tapauksessa? Kun otetaan huomioon Vall d'Uixóssa asuva väestö ja selvästi puutteelliset saastuneen veden puhdistusjärjestelmät, eikö komission mielestä ole kyse yhdyskuntajätevesien käsittelystä annetun direktiivin 91/271/ETY laiminlyönnistä? (1) EYVL L 129, 18.5.1976, s. 23. Margot Wallströmin komission puolesta antama vastaus (18. syyskuuta 2000) Kyseessä on ensinnäkin vaarallisten aineiden aiheuttama yleinen vesien pilaantuminen. Komissio on tietoinen Espanjan ongelmista, jotka liittyvät tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4. toukokuuta 1976 annetun neuvoston direktiivin 76/464/ETY täytäntöönpanoon. Komissio aloitti Espanjaa vastaa jäsenyysvelvoitteen noudattamatta jättämistä koskevan menettelyn EY:n perustamissopimuksen 226 artiklan (entinen 169 artikla) mukaisesti, ja yhteisöjen tuomioistuin antoi Espanjalle tuomion(1), koska se ei ollut täyttänyt direktiivin 76/464/ETY 7 artiklan mukaisia velvoitteitaan ja toteuttanut ohjelmia, joilla pyrittäisiin vähentämään direktiivin luetteloon II kuuluvista aineista aiheutuvaa vesien pilaantumista. Käytettävissä olevien tietojen perustella ei voida päätellä, pitäisikö neuvoston direktiiviä 76/464/EEC ja asiaa koskevia tytärdirektiivejä(2) soveltaa tässä tapauksessa. Periaatteessa luetteloon I kuuluvien aineiden päästämiseen on saatava lupa ja kansallisten viranomaisten on täsmennettävä tässä asiassa huomioon otettavat luetteloon II kuuluvat aineet. Jäsenvaltioiden on vahvistettava kyseisiä luetteloon II kuuluvia aineita koskevat pilaantumisen vähentämisohjelmat, joihin kuuluu myös jokien laatutavoitteiden vahvistaminen. Komissio tarkastelee parhaillaan Espanjan viranomaisten yhteisöjen tuomioistuimen tuomion johdosta toteuttamia ja ilmoittamia toimenpiteitä. Toimenpiteisiin kuuluvat mm. valuma-alueen vesien hoitosuunnitelmat. Lisäksi vesilakia 29/1985 muutettiin tässä asiassa huomattavasti lailla 46/1999. Espanjan viranomaiset hyväksyivät myös 2. kesäkuuta Real Decreton 995/2000, jossa vahvistetaan joitakin vaarallisia aineita koskevat laatutavoitteet (por el que se fijan objetivos de calidad para determinadas sustancias contaminantes). Komissio toivoo, että uusi lainsäädäntö vastaa yksittäisiin veden pilaantumista koskeviin ongelmiin, jollaisiin kirjallisessa kysymyksessäkin puututtiin. Yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY(3) suhteen on muistettava, että niiden taajamien, joiden asukasvastineluku (avl) on suurempi kuin 15 000 (orgaanisen jätteen mittayksikkö, joka kuvastaa keskimäärin henkilöä kohti päivässä tuotettua jätettä) ja jotka päästävät yhdyskuntajätevetensä Belcaire-jokeen, on otettava käyttöön keräysjärjestelmä ja biologinen käsittely viimeistään 31. joulukuuta 2000 mennessä. Määräaika on 31. joulukuuta 2005 niissä taajamissa, joissa asukasvastineluku on 2 00015 000. Komissio tarkastaa heti ensi vuoden alussa, että suurimmissa taajamissa noudatetaan näitä velvoitteita. Komission tehtävänä on huolehtia perussopimusten noudattamisesta, ja se toteuttaa käytettävissään olevien keinojen avulla tarvittavat toimenpiteet varmistaakseen, että yhteisön oikeutta noudatetaan tässä tapauksessa. (1) Asiassa C-214/96 25.11.1998 annettu tuomio. (2) Kkloorialkalielektrolyysiteollisuuden elohopeapäästöjen raja-arvoista ja laatutavoitteista 22. maaliskuuta 1982 annettu neuvoston direktiivi 82/176/ETY (EYVL L 81, 27.3.1982). Kadmiumpäästöjen raja-arvoista ja laatutavoitteista 26. syyskuuta 1983 annettu neuvoston direktiivi 83/513/ETY (EYVL L 291, 24.10.1983). Muiden alojen kuin kloorialkalielektrolyysiteollisuuden elohopeapäästöjen raja-arvoista ja laatutavoitteista 8. maaliskuuta 1984 annettu neuvoston direktiivi 84/156/ETY (EYVL L 74, 17.3.1984). Heksakloorisykloheksaanipäästöjen raja-arvoista ja laatutavoitteista 9. lokakuuta 1984 annettu nevuoston direktiivi 84/491/ETY (EYVL L 274, 17.10.1984). Direktiivin 76/464/ETY liitteen luetteloon I sisältyvien tiettyjen vaarallisten aineiden päästöjen raja-arvoista ja laatutavoitteista 12. kesäkuuta 1986 annettu neuvoston direktiivi 86/280/ETY (EYVL L 181, 4.7.1986). (3) EYVL L 135, 30.5.1991.